Vermeende plaasaanvallers in Winburg gefnuikArgieffoto: Kent Williamson Beamptes van die polisie in Winburg in die Vrystaat kon Dinsdag ŉ moontlike plaasaanval verhoed danksy vinnige optrede. Kapt. Malebo Khosana, woordvoerder van die polisie, het gesê kapt. Nineveh Landman is omstreeks 16:30 deur die plaaseienaar gekontak. Hy het twee verdagte motors aangemeld van persone wat glo skape wou koop. Hulle het uiteindelik die plaas verlaat. “Kapt. Landman en ao Modipa het vinnig reageer en het met ŉ stop-en-deursoek-operasie in die gebied begin. Twee motors, met Gauteng en Vrystaatse nommerplate, is op die N5 voorgekeer. Vier persone het in elk van die voertuie gery.” Khosana sê die voertuie en passasiers is deursoek en polisiebeamptes het beslag gelê op ŉ ongelisensieerde vuurwapen wat in een van die motors, ŉ Toyota Camry, versteek was. In die tweede motor, ŉ Volkswagen Polo, het beamptes beslag gelê op ŉ handskoen, klapmus en skerpgemaakte voorwerp. “Agt mans is in hegtenis geneem en word aangehou op aanklag van die besit van ŉ ongelisensieerde vuurwapen en sameswering om ŉ misdaad te pleeg. Vier van die persone is onwettige immigrante.” Landman het gesê die persone het aangevoer hulle wil skape koop op Witval-plaas in die Winburg-distrik. Die eienaar was nie daar nie, maar ŉ skaapwagter het sy werkgewer in kennis gestel wat daarna die polisie ontbied het. Die verdagtes, tussen 25 en 40 jaar oud, sal binnekort in die Winburg-landdroshof verskyn.